钦定古今图书集成/历象汇编/历法典/第099卷 > 朱子语类 > 重铸漏壶铭〈有序〉 明周琰
## 钦定古今图书集成/历象汇编/历法典/第099卷 > 朱子语类 > 重铸漏壶铭〈有序〉 明周琰

漏壶之制，原于上古，圣人掌之有司，所以敬天时，重人事，其所关也大矣。温郡漏壶，敝于火，阙之有年。天顺丁丑，予来守兹郡，欲重铸之，顾以渐次举百废未及之岁辛巳，乃图成其事。郡之文武缙绅士咸乐于赞襄。壶既成，俾挈壶氏掌其职而不失。君子小人以之兴居有节，所谓术不违天，政不失时者，是郡有之，宜铭以志不忘。铭曰：

挈壶有职，司彼天时。壶既敝矣，职何攸司？振颓举废，
厥职在谁？我吏兹土，宁不图斯？稽古而制，曰模曰规。
于以合天，毫发无差。君子莅政，弗亟弗迟。民乐厥生，
兴息有期。作铭纪胜，载歌《雍熙》。

《冬夜集赋得寒漏　　　　　》唐·皇甫冉

“清冬洛阳客，寒漏建章台。”出禁因风彻，萦窗共月来。
偏将寒籁杂，乍与远鸿哀。遥夜重城警，流年滴水催。
闲斋堪坐起，况有故人杯。